
A talaj nedvességtartalmának és nyírószilárdságának kapcsolata

A talajok nyírószilárdságán a nyírófeszültségekkel szemben tanúsított legnagyobb ellenállását értjük. Értékének kiszámítására a kutatók több képletet is megalkottak, de általánosságban elmondható, hogy a kohéziónak és a talaj belső súrlódásának összege határozza meg a nagyságát. A kohéziót a talajszemcsék felületén keletkező vékony filmrétegekben kialakuló kohéziós erők okozzák, míg a súrlódást a Coulomb által bevezetett értelmezéssel vizsgálhatjuk. Jól ismert, hogy a nedvességtartalom változása a talajok nyírószilárdságának, ezzel együtt pedig a kialakítható maximális tolóerő nagyságának megváltozását okozza.
A nedvességtartalom – nyírószilárdság kapcsolat pontosabb megismerése érdekében több mint 50 laboratóriumi mérést végeztem el, valamint számos gravimetrikus nedvességtartalom mérést is. A szárítószekrényes mérések az MSZ-08 0205-78 szabvány figyelembevételével kerültek elvégzésre. A vizsgált talaj a szemcseösszetételét tekintve a homoktalajok közé sorolható. Ezt igazolja a kapott nyírási diagramok aszimptotikus jellege is. A talajminta előkészítése során egy 0,5 mm lyukbőségű rostán lerostáltam a talajt, majd a nedvességtartalom pontos beállítása érdekében a folyamatos kevergetés mellett állítottam be a kívánt értéket.
A mérési adatok alapján elmondható, hogy a normálterhelés növekedésével egyenesen arányosan nő a nyírószilárdság, valamint a nedvességtartalom növekedésével a talaj belső súrlódási tényezője csökken. A kohézió értéke a nedvességtartalom növekedésével kezdetben csökken, majd a további nedvesítés hatására növekedés figyelhető meg. A méréssorozat alatt mért legnagyobb nyírószilárdság értéke 426, 81 kPa volt, 3 m/m % nedvességtartalom és 4,5 mm/min nyírási sebesség mellett.
A bemutatott vizsgálatok egy nagyobb kutatás részét képezik, így a jövőben több hasonló elrendezésű mérés elvégzését tervezem, valamint az adatokat terepen mért eredményekkel is szeretném kiegészíteni.



